**Kedves leendő 11-12. évfolyamos diákok, kedves Szülők!**

11-12. évfolyamon lehetőség van az érettségire felkészültést, továbbtanulást segítő fakultáció(k) választására. **Az ezzel kapcsolatos általános elveket az iskola Pedagógiai Programjának 31-32. oldalán találják meg.**

**Nagyon fontos a fakultáció választáskor figyelembe venni, hogy mely tárgyakból, milyen szinten szeretne a tanuló érettségi vizsgát tenni.**

**Az egyes tárgyak részletes érettségi követelményét az alábbi linkre kattintva az OH honlapján találják meg!**

[**https://www.oktatas.hu/kozneveles/erettsegi/erettsegi\_vizsgatargyak**](https://www.oktatas.hu/kozneveles/erettsegi/erettsegi_vizsgatargyak)

Az alábbiakban az egyes, fakultációnak választható tárgyak részletes követelményeit, tudnivalóit olvashatják.

**Magyar nyelv és irodalom**

**Magyar nyelv és irodalom tantárgyból emelt szintű fakultációra elsősorban annak kell jelentkeznie, akinek a továbbtanulásához az emelt szintű vizsga előfeltétel.**

Az emelt szintű magyar nyelv és irodalom vizsga tartalmi követelményei sokban különböznek a középszinten elvártaktól. Egyrészt a szóbeli tételek között több olyan témakör is szerepelhet, amelyekkel a középszintű vizsgára felkészítő órákon nem foglalkozunk, másrészt az írásbeli feladatlapon a feladattípusok részben eltérnek attól, amely a középszinten követelmény. A tételsort központilag adják ki, nem az adott csoportot tanító szaktanár állítja össze (a meghatározott kritériumok alapján). Természetesen a vizsgán elvárt, számonkért tudásanyag is jóval nagyobb, mint középszinten.

Az emelt szintű vizsga típusfeladatainak gyakorlása, a vizsgakövetelményeknek megfelelő témakörök kidolgozása, ill. a vizsga sikeres letételéhez szükséges szövegek elolvasása hosszú folyamat, e tantárgy esetében a kétéves felkészülési idő emelt szintű fakultáció keretében elengedhetetlen.

**Történelem fakultáció**

Az emelt szintű történelem érettségi vizsga tartalmi követelményei és mélysége jelentősen különbözik a középszintű vizsgától. Több témakör és nehezebb feladatok várnak az emelt szinten érettségizőkre. Ezeknek egy része nem olyan mértékben kerül elő a történelem tanórákon, mint fakultáción, másrészt komplexebb feladatokra kell felkészülni az emelt szintű érettségi vizsgán, ami nehézséget okozhat a tanulásban.

**Történelem tantárgyból emelt szintű fakultációra annak érdemes és szükséges jelentkeznie, akinek a továbbtanulásához az emelt szintű vizsga feltétel**, és aki a történelem tanulmányai során megfelelő szintre jutott el, ami megfelelő alap lehet az eredményes felkészüléshez az emelt szintű vizsgára.

**Matematika fakultáció**

Matematika tantárgyból emelt- és középszinten is lehet érettségi vizsgát tenni.

A középszintű vizsga egy két részből álló írásbeli feladatlap. Szóbelizni csak annak kell, aki nem éri el a 25%-ot (de 12%-ot elér).

Az emelt szintű vizsga írásbeli és szóbeli részből áll. A feladatlap itt is két részből áll, a szóbeli vizsga itt mindenkinek kötelező. A szóbeli vizsga központi tételsor alapján zajlik.

Matematikából megfelelő jelentkező esetén kizárólag **emelt szintű fakultáció** indul.

A középszintű érettségi vizsga matematikai fogalmak, tételek gyakorlati helyzetekben való ismeretét és alkalmazását jelenti.

Az emelt szint tartalmazza a középszint követelményeit, de az emelt szinten nehezebb, több ötletet igénylő feladatok szerepelnek. Ezek közül legalább kettőben a gyakorlati életben előforduló szituációból származik a probléma, így a megoldáshoz a vizsgázónak a szöveget le kell fordítania a matematika nyelvére, azaz matematikai modellt kell alkotnia, abban számításokat végeznie, s a kapott eredményeket az eredeti probléma szempontjából értelmezve kell válaszolnia a felvetett kérdésekre. Ezen túlmenően az emelt szint követelményei között speciális anyagrészek is találhatók, melyek középszinten egyáltalán nem szerepelnek. Az **emelt fakultáción** elsősorban a felsőoktatásban matematikát használó, illetve tanuló diákok felkészítése történik. Ajánlott az informatikai ill. műszaki képzésekre jelentkezőknek.

Matematika fakultációra jelentkezni 9-10. évfolyamon elért jeles (5) osztályzattal lehet.

Továbbtanulási lehetőségek

Az alábbi képzési területeken választható érettségi tárgy a matematika: Agrár képzési terület, Gazdaságtudományok képzési terület, Jogi képzési terület, Pedagógusképzés képzési terület, Sporttudomány képzési terület, Társadalomtudomány képzési terület, Természettudomány képzési terület

Bizonyos esetekben kötelező érettségi tárgy a matematika: Informatika képzési terület, Műszaki képzési terület, Matematika szak (Természettudomány képzési terület)

Néhány gazdaságtudományi szakon kötelező az emelt szintű matematika érettségi.

Mindig az aktuális felvételi tájékoztatóban tájékozódjanak az egyes szakok, felsőoktatási intézmények által elfogadott vizsgatárgyakról és azok szintjéről.

A részletes követelményeket itt lehet megnézni:

<https://www.oktatas.hu/pub_bin/dload/kozoktatas/erettsegi/vizsgakovetelmenyek2024/matematika_2024_e.pdf>

**Idegen nyelv fakultáció**

Idegen nyelvből is közép és emelt szinten lehet érettségi vizsgát tenni. Az emelt szintű érettségi vizsgával a diákoknak lehetőségük van államilag elismert középfokú nyelvvizsgát szerezni, amennyiben az írásbeli és a szóbeli vizsgaeredmények átlaga eléri a 60 %-ot.

Angol nyelvből közép és emelt szinten tartunk fakultációs órákat, heti két órában. Tanév elején a jelentkezők szintfelmérő tesztet írnak. A százalékos eredmények alapján alakulnak ki a csoportok. Az órákon közép és emelt szinten folyik vizsgafelkészítés. A közép színtű fakultáción főként a középszintű előrehozott érettségi vizsgára, az emelt szintű órákon, az emelt színtű érettségi valamint nyelvvizsgára készítjük fel a diákokat.

A fakultációra bekerülésnek a feltétele a 9-10. évfolyamon elért min. jó (4) osztályzat. Emelt szinten előny a már meglévő közép szintű érettségi.

A csoportok létszáma közép és emelt szinten max. 15-15 fő.

**Digitális kultúra fakultáció**

A digitális kultúra a választható érettségi tantárgyak közé tartozik. Választható tantárgyként számtalan szakon megtalálható, kötelezően választható tantárgyként az informatikus szakoknál szerepel. Többségében középszinten kérik az érettségi vizsgát, de mérnökinformatikus szakon emelt szinten szerepel bizonyos egyetemeken a követelmény. Részletes információt a felvi.hu-n az adott szaknál lehet megtalálni.

A középszintű érettségi vizsga csak gyakorlati részből áll (kivéve, ha a vizsgázó nem éri el a 24%-ot, ebben az esetben szóbeli vizsgára is sor kerül – A és B tétellel), az emelt szintű vizsgán gyakorlati és szóbeli rész is van.

Középszinten 5 feladatot (szövegszerkesztés 25%, prezentációkészítés és grafika 20%, táblázatkezelés 25%, adatbázis-kezelés 15% és programozás 15%) kell megoldani 180 perc alatt.

Emelt szinten 3 feladatot (dokumentumkészítés – szövegszerkesztés, weboldalkészítés, grafika, prezentáció – vagy táblázatkezelés, adatbázis-kezelés SQL nyelven, programozás) kell megoldani 240 perc alatt.

Az emelt szintű érettségi csak azok számára javasolt, akik magas szinten tudnak programozni Python nyelven. A fakultáció az ismeretek rendszerezésére nyújt lehetőséget, nem pedig az programozás elsajátítására. Továbbá az SQL nyelv nem képezi a gimnáziumi törzsanyagot, ennek megértése és elsajátítása plusz feladat az érettségire készülés során.

**Földrajz fakultáció**

Földrajzból a közép- és emelt szintű érettségire való felkészítés egyaránt megoldott iskolánkban. A vizsgatípusok között csak az anyag mélységét illetően van különbség, a fő témák ugyanazok. A középszintű vizsga írásbeli része egy központi feladatlap, benne topográfiai kérdésekkel és tesztfeladatokkal. A szóbeli vizsga a hagyományoknak megfelelően két tételből, egy természetföldrajzból és egy gazdaságföldrajzból áll. A vizsga anyaga annyiban változott, hogy a 9. és 10. osztályos kerettanterv szerinti – általános természetföldrajz és általános gazdaságföldrajz – anyagon kívül tartalmazza a csak az általános iskolában, vagy a hetedikben és nyolcadikban tanult Magyarország természeti és gazdaságföldrajzát, valamint a leíró földrajz – kontinensek, Európa – ismereteit is. Ezért annak, aki a földrajzot szeretné érettségi tárgyul választani, célszerű földrajzból fakultációt választani, mert a fenti anyagokat rendszerezetten, alaposan újra átvesszük. 11. évfolyam végén előrehozott érettségi tehető a tárgyból, megkönnyítve a 12. évfolyam érettségi terheit. Az előrehozott középszintű érettségire építve 12. évfolyamban szintemelő vizsga tehető.

Kinek érdemes érettségizni földrajzból? Természetesen azoknak, akik egyik felvételi tárgyuknak választják, azoknak, akik szeretik és tudják, de felvételi tárgyaik a kötelező érettségi tárgyak közül kerülnek ki. Szintén gyakran választják azok, akik nem tanulnak tovább felsőoktatási intézménybe, és egy viszonylag könnyebben teljesíthető 5. érettségi tárgyat keresnek.

A fakultációra bekerülésnek a feltétele a 9-10. évfolyamon elért min. közepes (3) osztályzat.

Továbbtanulási lehetőségek: tanári szakok, geológiai-földtudományi szakok, geográfus szakok, gazdasági szakok. Fontos: mindig az aktuális felvételi tájékoztatóban tájékozódjanak az egyes szakok, felsőoktatási intézmények által elfogadott vizsgatárgyakról.

**Fizika fakultáció**

Fizikából emelt- és középszinten lehet érettségi vizsgát tenni. A két vizsgatípus esetén a fő témakörök azonosak, de emelt szinten lényegesen mélyebb tudás szükséges, tartalmilag is bővebb ismeretekkel kell rendelkezni, valamint matematikából is többlettudásra van szükség. (Ezért azt tanácsoljuk, hogy aki fizikábó emelt szinten szeretne érettségit tenni, matematikából is látogassa az emelt fakultációt.) A középszintű vizsga írásbeli része egy központi feladatlap, mely két részből áll: feleletválasztós kérdéssor és összetett feladatok (számításos feladat, forráselemzést tartalmazó feladat, jelenségértelmezés vagy méréselemzés feladat). A szóbeli vizsga a vizsgázó választásától függően vagy egy kísérlettel, egyszerű méréssel megalapozott témakifejtésből (tétel), vagy projektmunkából áll. Témakifejtés esetén a vizsgázó a felkészülési időben elvégzi a kísérletet, egyszerű mérést, a kapott eredményeket rögzíti, illetve vázlatot készíthet a kifejtendő tételrészhez. Felelete során bemutatja eredményeit, kifejti a kapott témát. Projektmunka esetén a vizsgázónak az elkészített projektmunkát legkésőbb az adott vizsgaidőszak írásbeli vizsgáinak kezdetéig kell leadnia a vizsgaszervező intézmény igazgatójának. Ha a vizsgázó projektmunkáját erre a határidőre nem adja le, akkor a szóbeli vizsgát a kihúzott tétel feladatainak megoldásával kell teljesítenie.

Az emeltszintű vizsga írásbeli része szintén egy központi feladatlap, mely három részből áll: feleletválasztós kérdéssor, témakifejtés és számítást igénylő feladatok. A szóbeli vizsga központi tételsor alapján zajlik. A vizsgázó a felkészülési időben elvégzi és elemzi a mérést, a kapott eredményeket feldolgozza, illetve vázlatot készíthet a kifejtendő részhez. Felelete során bemutatja eredményeit, kifejti a kapott témát

Aki fizikából szeretne érettségizni, akár emelt-, akár középszinten, célszerű a fizika fakultációt választania, hiszen ott kifejezetten az érettségi feladattípusaival foglalkozunk, kibővítjük a tanórai elméletet.

Kinek érdemes érettségizni fizikából? Természetesen elsősorban azoknak, akik egyik felvételi tárgyuknak választják. A fakultációra bekerülésnek a feltétele: 11. év szeptemberében egy középszintű érettségi típusú feladatlap megírása, középszinthez min. közepes (3), emeltszinthez min. jó (4) eredménnyel. Emelt szinten feltétel a min. jó (4) matematika osztályzat is (valamint az emelt matematika fakultáció látogatása – felvenni nem kell).

Továbbtanulási lehetőségek: Igen széles körben lehet hasznos az alapos fizika tudás. Az alábbi képzési területeken választható érettségi tárgyként a fizika: agrár képzési terület, informatika képzési terület, műszaki képzési terület, orvos- és egészségtudomány képzési terület, természettudomány képzési terület. Ezen felül más képzési területeken is választható bizonyos szakok esetén.

**Fontos: mindig az aktuális felvételi tájékoztató tartalmazza az egyes szakok, felsőoktatási intézmények által elfogadott vizsgatárgyakat.**

**Biológia fakultáció**

Biológiából emelt- és középszinten lehet érettségit tenni. A vizsgatípusok között csak az anyag mélységét illetően van különbség, a fő témák ugyanazok. A középszintű vizsga írásbeli része egy központi feladatlap. A szóbeli vizsga a hagyományoknak megfelelően két tételből áll. Az A) feladat egy életközeli probléma egészségtani, környezetvédelmi, ökológiai vonatkozásairól szóló kifejtés. Az A) feladatokat az ember szervezete, egészsége és ezek molekuláris- és sejtbiológiai háttere, valamint az ökológia, természet- és a környezet védelme tématerületeiből kell összeállítani. A B) feladat a vizsgázó választása szerint lehet vagy projektmunka bemutatása, vagy gyakorlati feladat. A gyakorlati feladat lehet: − laboratóriumi − ökológiai kérdéshez, problémához kapcsolódó feladat. A vizsga anyaga annyiban változott, hogy a 9. és 10. osztályos kerettanterv szerint, több gyakorlati jellegű részt tartalmaz, nagyobb hangsúlyt fektet a kísérletek elemzésére, megtervezésére–Ezért annak, aki a biológiát szeretné érettségi tárgyul választani, célszerű biológiából fakultációt választani, mert a fenti anyagokat rendszerezetten, alaposan újra átvesszük. 11. évfolyam végén előrehozott érettségi tehető a tárgyból, megkönnyítve a 12. évfolyam érettségi terheit. Az előrehozott vizsga csak annak ajánlott, aki sok egyéni, otthoni munkát hajlandó beletenni az érettségibe, mert a tananyag mennyisége és nehézsége csak ebben az esetben teszi lehetővé a jó eredmény elérését. Az előrehozott középszintű érettségire építve 12. évfolyamban szintemelő vizsga tehető.

Kinek érdemes érettségizni biológiából? Elsősorban azoknak, akiknek a felsőoktatási intézmény kötelezőnek írja ki a biológia érettségit, mint követelményt. A biológia érettségi nem könnyű, ahol van lehetőség másik egyszerűbb választható érettségi tárgy elfogadására, (földrajz, testnevelés, hittan) ott érdemes inkább azt választani a biológia helyett.

A fakultációra bekerülésnek a feltétele a 9-10. évfolyamon elért min. jó (4) osztályzat.

Továbbtanulási lehetőségek: tanári szakok, testnevelési, gyógypedagógiai, gyógytornász szakok, orvos, fogorvos, állatorvos, fogtechnika, pszichológia, biológus, dietetikus szakok. Fontos: mindig az aktuális felvételi tájékoztatóban tájékozódjanak az egyes szakok, felsőoktatási intézmények által elfogadott vizsgatárgyakról.

**Kémia fakultáció**

Kémia tantárgyból közép és emeltszinten lehet érettségi vizsgát tenni, de a fakultáció természetesen nem jelent érettségi kötelezettséget, így nemcsak azoknak ajánlott, akik vegyészi vagy orvosi pályára készülnek, hanem azoknak is, akik egyetemi tanulmányaik során találkozni fognak még a kémiával.

A közép és emeltszintű vizsga között legfőbb különbség a tananyag mélységében, a számolási feladatok mennyiségében és típusában, valamint a szóbeli tételek számában van.

Középszintű érettségi

Az írásbeli vizsgán 150 perc alatt kell a diákoknak egy 8 feladatból álló feladatlapot megoldani. A feladatok között szerepel esettanulmány, egyszerű választás, táblázatos feladat, elemző és számítási feladatok. Az írásbeli vizsga során 100 pont szerezhető. A szóbelin a tanulónak kettő tételt kell kifejtenie, melyből az egyik egy elméleti tétel, a másik pedig egy kísérlet. Ez lehet elvégezendő és nem elvégezendő is. Mindkét esetben tudni kell a kísérlethez tartozó elméleti hátteret és a hozzá tartozó témakör teljes elméletét. A szóbeli vizsgán 50 pont szerezhető.

Abban az esetben, ha a diák együttműködő és szorgalmas, felkészül a fakultációs órákra és gyakorol otthon ( főként számítási feladatokat) reálisan elegendő az egy év felkészülési idő az eredményes középszintű vizsgára.

Emeltszintű érettségi

Az írásbeli vizsgán 240 perc áll a tanuló rendelkezésére, hogy megoldja a 9 feladatból álló feladatlapot. Ebből a 9 feladatból 4 számolási feladat. A feladatlap helyes megoldása 100 pontot ér. A szóbeli vizsgán szintén van egy kísérlet( + a hozzá tartozó elmélet), melyek közül nem mindegyiket kell elvégezni és van két elméleti tétel, melyek közül az egyik inkább a tanuló problémamegoldó képességét teszteli.

Az emeltszintű érettségire való felkészülés során mindenképp ajánlatos két fakultációs évvel számolni. Ennyi idő szükséges ahhoz, hogy a diákok magabiztosan szert tegyenek arra a gyakorlatra és tudásra, mely a számolási feladatoknál elengedhetetlen.

**Testnevelés fakultáció**

A testnevelés a választható érettségi tantárgyak közé tartozik, közép és emelt szinten lehet vizsgázni. Csak a kifejezetten sport szakirányban tovább tanulóknak kell belőle emelt érettségit tenni. Az óvó-, tanító-, rend-, és honvédelmi szakokra külön alkalmassági vizsga van, tehát nem kötelező a testnevelés érettségi. Azonban néhány szakon elfogadják az emelt szintű testnevelés érettségi vizsgát, ez a felvi.hu oldalon elérhető.

Középszint:

*A gyakorlati feladatsor tartalmi jellemzői:*

A középszintű gyakorlati vizsgán a teljesítmény mérése és az adott pszichomotoros sporttevékenység, illetve a sportág technikájára jellemző mozdulatsorok értékelése történik. A vizsgázók a számukra szervezett versenyszerű tevékenység keretében teljesítik a kapott feladatokat. A vizsga 5 részből áll, amely több különböző sportág mozgásanyagára épül. A gyakorlati vizsga kötelező és kötelezően választható részekből, ezeken belül elemekből áll. A vizsgázó előzetesen dönthet a követelményrendszerben rögzített választható testgyakorlati ágak közül, melyet az érettségi vizsgára történő jelentkezéskor kell megjelölnie. - A gyakorlati vizsga kötelező részei a következők: Gimnasztika: kötélmászás, szabad gyakorlat. - A gyakorlati vizsga kötelezően választható részei és elemei a következők (minden részből egy elemet kell választani): Atlétika: futás (60 méter vagy 2000 méter) atlétikai ugrás (távol- vagy magasugrás) atlétikai dobás (kislabdahajítás vagy súlylökés). Torna: a szekrényugrás és a talajgyakorlat kötelező, továbbá a vizsgázónak be kell mutatni egy választott tornaszer (lányok: felemáskorlát vagy gerenda vagy a zenés-táncos mozgásformák egyike (pl. ritmikus gimnasztika, aerobik, néptánc); fiúk: gyűrű vagy nyújtó vagy korlát) gyakorlatát. Testnevelési- és sportjátékok: két választott labdajáték (kézi- vagy kosár- vagy röplabda vagy labdarúgás). Úszás vagy küzdősport a követelményrendszerben meghatározott módon.

*Szóbeli vizsga*

Az „A” altételsorban testnevelés-elméleti, testkultúrával kapcsolatos, egészségtani és szervezési kérdéseket, feladatokat tartalmazó kérdések fordulnak elő.

A „B” altételhez kapcsolódó feladatok típusai lehetnek: - felsorolás (nevek, testnevelés-elméleti fogalmak stb.); - fogalom meghatározása (egészségtani, testnevelés-elméleti stb.); - adat felidézése (időpontok, sporteredmények stb.)

Emelt szinten kötelező az úszás, 3 választott labdajáték, és kötelezően előírt gimnasztika és torna gyakorlatok vannak, az atlétikai szintek nehezebbek, valamint a 60 méter és a 2000 méter is kötelező futószám. Az elmélet nagyobb, tágabb sportbéli tájékozottságot követel meg.

**JELENTKEZÉS FAKULTÁCIÓRA**

**11. évfolyam**

**2024-2025. tanév**

**Név:…………………………………………………………….……… osztály: ……………………………**

|  |  |
| --- | --- |
| **Tantárgy** | **Felkészítés szintje (közép-, emelt)** |
|  |  |
|  |  |

(Min. egy fakultáció választása kötelező annak, aki nem rendelkezik előrehozott érettségi vizsgával! A szabadon választandó érettségi tárgyból érdemes fakultációt választani)!

**NYILATKOZAT**

Tudomásul veszem, hogy az általam fent megjelölt fakultációs foglalkozásokon a 2024/2025. tanévben a jelenlét kötelező, ezért az órákon való részvételre, az osztályozásra, a magasabb évfolyamba lépésre ugyanazok a szabályok vonatkoznak, mint a kötelező tanítási órákra. Ezen szabályok áthágása esetén a tovább haladás csak osztályozóvizsga/javítóvizsga sikeres letételével lehetséges. Tudomásul veszem továbbá, hogy indokolt esetben lehetőség van a fenti jelentkezés módosítására a 2024/2025. tanév szeptember 16-ig a tájékoztatóban megjelölt módon. A fakultációs tantárgyakra vonatkozó tájékoztatást megismertem, az abban foglaltakat elfogadom.

**Ha a fenti táblázatban a tanuló nem választott természettudományos fakultációt (biológia, fizika, földrajz, kémia), akkor az alábbiak szerint járjon el!**

Az új Nemzeti Alaptanterv szabályai szerint:

„*A természettudományos ismeretek és kiemelten az MTMI készségek fejlesztése érdekében a gimnáziumban a 11. évfolyamon azon tanulóknak, akik nem tanulnak emelt óraszámban vagy fakultáción természettudományos tantárgyat, egy jelenségek vizsgálatán alapuló, komplex szemléletmóddal oktatott, a természettudományos műveltséget bővítő integrált természettudomány tantárgyat vagy a fizika, kémia, biológia, földrajz tantárgyak egyikét kell tanulniuk heti két óra időkeretben. A választott tantárgyak ismeretanyaga nem képezi részét e tárgyak középszintű érettségi követelményeinek, ugyanakkor az érettségi vizsga letételéhez az itt megszerzett tudás és készségek segítséget jelentenek*” (Nemzeti Alaptanterv, MAGYAR KÖZLÖNY• 2020. évi 17. szám).

A fentiek alapján iskolánkban a pedagógiai programnak megfelelően, a ***humán erőforrás figyelembevételével***, a 2024-2025-es tanévben, azok a diákok, akik nem választanak természettudományos fakultációt (földrajz, biológia, kémia, fizika), a ***biológia*** *vagy a* ***földrajz***  tantárgyak **közül kell, hogy válasszanak egyet, amelyet heti 2 órában tanulnak a 11. évfolyamon**.

**Kérjük, hogy a választott tantárgyat aláhúzással szíveskedjenek jelölni:**

**biológia földrajz**

Nyergesújfalu, 2024. ……………………….

……………………………………………………… ………………………………………………

szülő/gondviselő tanuló

**JELENTKEZÉS FAKULTÁCIÓRA**

**12. évfolyam**

**2024-2025. tanév**

**Név:…………………………………………………………….……… osztály: ……………………………**

|  |  |
| --- | --- |
| **Tantárgy** | **Felkészítés szintje (közép-, emelt)** |
|  |  |
|  |  |

Nem kötelező fakultációt választani azoknak akik rendelkeznek előrehozott érettségi vizsgával!

A választott érettségi tárgyból érdemes fakultációt választani!

**NYILATKOZAT**

Tudomásul veszem, hogy az általam fent megjelölt fakultációs foglalkozásokon a 2023/2024. tanévben a jelenlét kötelező, ezért az órákon való részvételre, az osztályozásra, a magasabb évfolyamba lépésre ugyanazok a szabályok vonatkoznak, mint a kötelező tanítási órákra. Ezen szabályok áthágása esetén a tovább haladás csak osztályozóvizsga/javítóvizsga sikeres letételével lehetséges. Tudomásul veszem továbbá, hogy indokolt esetben lehetőség van a fenti jelentkezés módosítására a 2024/2025. tanév szeptember 16-ig a tájékoztatóban megjelölt módon. A fakultációs tantárgyakra vonatkozó tájékoztatást megismertem, az abban foglaltakat elfogadom.

Nyergesújfalu, 2024. …………………………….

……………………………………………………… ………………………………………………

szülő/gondviselő tanuló